Il past dal bambin

Dapi 1954 è Murmarera svanì en in Lai artifizial. In vegl usit da Nadal da questa vischnanca è dentant er svanì.

Nus stain curt avant las festas da Nadal, in temp ch'è collià fitg ferm a sentiments e regurdientschas da temps passads. Advent e Nadal n'èn betg pli quels dis quiets che admoneschan a reflexiun e paus. Las vischnancas da muntogna n’èn betg pli na inventadas sco ina giada, nua ch'i empurtava pauc che las vias sajan sfulladas. I tanscheva cun in trutg, ina senda, tant per ir da chasa en uigl ed en baselgia. Cun il paus da la natira vegniva er il carstgaun quiet, ed en quella quietezza naschiva senn per famiglia e cuminanza.
Ins era uschia rinvià l'in sin l'auter e tras quella dependenza vegniva l'olma nutrida da sentiments d'amur ed attaschadadad. Quai era la premissa per tants usits enturn Nadal e per las festas ecclesiasticas. La festa da Nadal era alura la culminaziun da tantas preparativas, e tranter Nadal e Bumaun vegniva fatg be il pli basegnaivel ed ins aveva temp da cultivar ils lioms da parentella ed ins sa sentiva pli manaivel l'in da l'auter.

Nadal notg
Beiva e Murmarera furmavan ina plaiv ed ils parochians celebravan la messa da Nadal notg en ina plaiv. Uschia sa rendevan quels da Murmarera a Beiva e quai era in viadi d'in'ura tut tenor las navaglias. Ils purs che avevan chaval mettevan sut quel, e tut ils auters prendevan lu scarsola per returnar pli spert a chasa. Rivads a Beiva pudev'ins anc sa stgaudar tar amis e parents per sa render suenter en la baselgia fraida da Son Giagl.
Durant la liturgia sa stgaudavan er ils cors dals umans e quels eran emplenids da legria per il misteri da Nadal. La via vers chasa era bain pli curta e per ils giuvens in divertiment. Tge bellas scursaladas sut in tschiel stailì ed ina via dira da naiv.

Past dals povers
A chasa restavan las tattas e lur biadis pitschens, ed ellas preparavan il past dal Bambin. Pertge past dal Bambin? Questa noziun n'enconuschev'ins en naginas autras vischnancas da Surses, be a Murmarera. La glieud che abitava a Murmarera eran purs e viturins. Il sulom nutriva pli mal che bain las grondas famiglias. BIers avevan stuì emigrar en terras lontanas, perquai ch'il paun na tanscheva betg. Quels ch'èn restads eran dependents dal fritg da la terra e quai sin in’autezza da 1600 m.s.m. Envierns crivs e lungs scursanivan la vegetaziun ed i restava curt temp per ina pitschna racolta.
En l'istorgia da Nadal vegnin nus commuventads adina puspè da la povradad da l'uffant divin naschì en ina stalla, pusà sin in pau strom e circundà da la glieud la pli povra. Oramai era er il past dal Bambin poveret, gist tant sco quai che pasturs san regalar.
Il past dal Bambin a Murmarera era er nagut dapli che quai che ina famiglia da purs saveva avair en chasa. Las liongias da batgaria e paun fatg sez. I deva anc paun cun paira e paintg e forsa inqual biscutin che mamma aveva zuppà per far Bumaun. E quai gustava! En il chaud da la cuschina stgaudav'ins la membra, ma er il cor era plain legria e cuntentientscha ed era avert er per il concarstgaun che na aveva nagin past dal Bambin.

Regurdientschas
Oz èn quai regurdientschas d'uffants, temps passads, ma betg emblidads. Ins resenta ina tscherta melanconia per quels dis d'uffanza ed ins sa dumonda, sch'igl è propi la nossa bainstanza che ha fatg fin a quest idilla, che è oz be pli regurdientscha. U avain nus plitost pers la cretta e l'imaginaziun per il vair misteri da Nadal! I duvrass uschè pauc per esser cuntents e nus avain uschè bIer per esser malcuntents!